Simon Emil Ammitzbøll (LA), 2011-03-17:
Man skal jo passe på, man ikke lader sig friste over evne, når man får tilbudt ordet – det er farligt at give til en politiker.
Jeg takker for de besvarelser, som beskæftigelsesministeren og skatteministeren kom med, og jeg synes, de to ministre til fulde fik illustreret, hvad det er for et problem, vi står over for, nemlig at vi ikke alene skal have styr på dansk økonomi på den korte bane, men at vi også skal have sikret væksten på den lange bane.
Og her er det meget ærgerligt, at der er store dele af Folketinget, der har sat sig selv helt uden for døren i den diskussion.
Beskæftigelsesministeren var jo rigtig meget inde på det i sin tale, nemlig at man ligesom har udliciteret det – ellers noget, man ikke er så begejstret for – til arbejdsmarkedets parter, og her kan vi forstå, at fagbevægelsen ikke er særlig begejstret for at tage et medansvar, og at arbejdsgiverne mener, at det ikke er noget, der hører til i trepartsforhandlinger.
Så man har ikke de parter, man taler om.
Det er bare noget, man taler om, fordi man håber, at man kan holde den danske befolkning hen til den anden side af et valg, så man ikke behøver at tale om de økonomiske udfordringer reelt, og det synes jeg er forholdsvis skuffende.
Men nuvel, vi kan jo hver især holde lange skåltaler herfra om, hvordan vi ser på tingene, og det har Socialdemokraterne så ikke alene gjort, men de har også udsendt en pressemeddelelse – det er en hr. Morten Bødskov, som vistnok fungerer som finansordfører i Socialdemokraterne – hvor det påstås, at S og SF kan konstatere, at beregningerne i »En Fair Løsning« er på linje med både vismændene og Arbejdsmarkedskommissionen i vurderingen af forslagets virkning, og her tænkes på det med længere arbejdstid.
Jeg har pressemeddelelsen her med et smukt billede af hr. Morten Bødskov, hvis man har brug for dokumentationen, og jeg går ud fra, at den socialdemokratiske ordfører kommer op og forklarer, hvordan den påstand hænger sammen, for det gør den jo ikke.
For går man ind og ser på, hvad det er, de økonomiske vismænd siger – det har jeg gjort, og man behøver ikke at bladre langt i den seneste vismandsrapport, man skal faktisk kun til side 8 for at få svaret på den påstand, som S og SF er kommet med – så vil man se, at det er rigtigt, at vismændene siger, at det vil være godt at få arbejdstiden op.
Det er korrekt, så langt så godt, men hvordan foreslår de så at man gør?
Jeg læser højt fra side 8: »Det mest oplagte økonomisk-politiske instrument til højere arbejdstid er en reduktion af marginalskatterne på arbejdsindkomst – udover den sænkning, der følger af den seneste skattereform.« Jeg går ud fra,
at når Socialdemokraterne og SF turnerer rundt i landet med, at vismændene giver dem ret, så er det det her, der henvises til, og så er det ny S-SF-politik, at man vil sænke marginalskatterne, men det er jo ikke, hvad der står i »En Fair Løsning«.
I »En Fair Løsning« vil man hæve marginalskatterne med den meget usmagelige millionærskat, som er en vækstdræber og en bombe under dansk økonomi.
Men jeg glæder mig til, at vi i dag får svaret både fra den socialdemokratiske ordfører og fra den folkesocialistiske ordfører på, hvad det er, vismændene bekræfter i forhold til »En Fair Løsning«, når nu det er sådan, at vismændene for at få en øget arbejdstid anbefaler den stik modsatte retning af, hvad der bliver beskrevet i »En Fair Løsning«.
Er det marginalskattelettelser, man håber at man laver en aftale med Harald Børsting om?
Det tror jeg ikke at man vil få stort held med, det har jeg i hvert fald svært ved at forestille mig.
Men hvis man vil bruge vismændene som alibi for sin politik, er man jo nødt til at gå ind og se på, hvad det er.
Jeg forestiller mig ikke, at Socialdemokraterne, eller nogen andre partier for den sags skyld, skal tage alt, hvad vismændene siger, en bloc.
Det er simpelt hen lodret forkert, det passer ikke, det er fusk, og det er uhæderligt.
Man bør komme herop og fortælle ærligt og redeligt, hvad det er, man har tænkt sig.
Vismændene er man i hvert fald ikke enig med, det er et stråmandsargument, og det er at føre den danske befolkning bag lyset.